### NN 84/2025 (28.5.2025.), Statut o izmjenama i dopunama Statuta Hrvatskoga zavoda za zapošljavanje

Ministarstvo rada, mirovinskoga sustava, obitelji i socijalne politike

1117

Na temelju članka 85. Zakona o tržištu rada (»Narodne novine« br. 118/18, 32/20, 18/22, 156/23 i 152/24) i članka 54. stavka 1. Zakona o ustanovama (»Narodne novine« br. 76/93, 29/97, 47/99, 35/08, 127/19 i 151/22) Upravno vijeće Hrvatskoga zavoda za zapošljavanje na sjednici održanoj 13. veljače 2025. godine donijelo je

STATUT

O IZMJENAMA I DOPUNAMA STATUTA HRVATSKOGA ZAVODA ZA ZAPOŠLJAVANJE

Članak 1.

U Statutu Hrvatskoga zavoda za zapošljavanje (»Narodne novine«, br. 18/20) članak 13. mijenja se i glasi:

»U okviru svoje djelatnosti Zavod obavlja sljedeće poslove:

1) prati, analizira i istražuje gospodarska, socijalna i druga kretanja, zaposlenost, zapošljavanje i nezaposlenost te njihove međusobne utjecaje na temelju čega predlaže mjere za unapređenje zapošljavanja

2) vodi evidencije o nezaposlenima, neaktivnima i drugim korisnicima usluga Zavoda te izdaje odgovarajuće potvrde

3) posreduje pri zapošljavanju između poslodavaca i osoba koje traže zaposlenje, prati potrebe za radnicima, njihovo zapošljavanje te u tom smislu surađuje s poslodavcima u Republici Hrvatskoj i drugim državama članicama Europske unije, Europskog gospodarskog prostora i Švicarske Konfederacije

4) samostalno ili u suradnji sa socijalnim partnerima, obrazovnim ustanovama i drugim pravnim osobama organizira i provodi programe profesionalnog usmjeravanja i obrazovanja za stjecanje kompetencija potrebnih za rad

5) provodi mjere aktivne politike zapošljavanja

6) surađuje s obrazovnim ustanovama te najkasnije u roku od 30 dana od dana zaprimanja zahtjeva daje mišljenje o usklađenosti obrazovnih programa s potrebama tržišta rada na temelju preporuka za obrazovnu upisnu politiku

7) prati provedbu programa obrazovanja koje organizira odnosno troškove snosi Zavod te provodi vrednovanje stečenih kompetencija polaznika i učinkovitosti programa s obzirom na zapošljivost

8) ugovara i provodi projekte uz domaće i inozemno financiranje u cilju povećanja kvalitete rada Zavoda i poticanja zapošljivosti

9) provodi međunarodne ugovore o zapošljavanju i pravima za vrijeme nezaposlenosti

10) obavlja poslove posredovanja pri zapošljavanju hrvatskih državljana u inozemstvu i ostvarivanja njihovih prava

11) rješava u upravnom postupku o pravima nezaposlenih osoba i prestanku vođenja u evidenciji nezaposlenih osoba te obavlja isplatu naknada na temelju donesenih rješenja

12) rješava o pravima po osnovi nezaposlenosti u upravnom postupku primjenom pravnih propisa Europske unije o koordinaciji sustava socijalne sigurnosti i obavlja isplatu istih

13) osigurava provedbu propisa Europske unije i međunarodnih ugovora o socijalnom osiguranju u dijelu koji se odnosi na prava za vrijeme nezaposlenosti

14) provodi test tržišta rada i daje mišljenje na zahtjev za dozvolu za boravak i rad državljana trećih zemalja

15) usmjerava i upravlja sredstvima ostvarenim iz državnog proračuna i drugim sredstvima osiguranim za namjene utvrđene Zakonom

16) donosi opće akte za provedbu Zakona te druge opće akte Zavoda

17) izdaje stručno-informativne publikacije

18) podnosi jednom godišnje Vladi Republike Hrvatske i Gospodarsko-socijalnom vijeću izvješće o radu Zavoda i to do 30. travnja za proteklu godinu i

19) obavlja druge poslove utvrđene Zakonom, ovim Statutom i aktima Zavoda.«.

Članak 2.

Članak 17. mijenja se i glasi:

»U Središnjem uredu obavljaju se sljedeći poslovi:

1) koordinacija i nadzor u primjeni propisa Europske unije i međunarodnih ugovora, Zakona, Statuta i drugih općih akata Zavoda

2) praćenje, analiziranje i istraživanje gospodarskih, socijalnih i drugih kretanja, zaposlenosti, zapošljavanja i nezaposlenosti, njihove međusobne utjecaje, te predlaganje mjera za unapređenje zapošljavanja

3) utvrđivanje jedinstvenih standarda, postupaka, metodologije i instrumentarija stručnog rada za područne službe i urede

4) izrada uputa za rad, te koordinacija i nadzor poslova posredovanja pri zapošljavanju, profesionalnog usmjeravanja, obrazovanja, aktivne politike zapošljavanja, te ostvarivanja prava za vrijeme nezaposlenosti

5) predlaganje plana rada Zavoda

6) izrada zakonom propisanih izvješća i drugih izvješća o poslovanju Zavoda potrebnih za donošenje poslovnih odluka

7) rješavanje u drugom stupnju o pravu po osnovi nezaposlenosti i prestanku vođenja u evidenciji nezaposlenih osoba

8) provedba međunarodnih ugovora i pravnih propisa Europske unije o koordinaciji sustava socijalne sigurnosti u dijelu koji se odnosi na prava za vrijeme nezaposlenosti

9) provedba međunarodnih ugovora o zapošljavanju te razmjena podataka o slobodnim radnim mjestima u okviru mreže Europskih službi za zapošljavanje (EURES)

10) zapošljavanje hrvatskih državljana u inozemstvu i ostvarivanje njihovih prava

11) planiranje prihoda i rashoda, te planiranje raspodjele sredstava iz državnog proračuna i drugih izvora za namjene utvrđene Zakonom

12) upravljanje imovinom Zavoda te provođenje imovinsko pravnih poslova u svezi s imovinom Zavoda

13) izrada prijedloga općih akata za provedbu Zakona te drugih općih akata Zavoda

14) izdavanje stručno-informativnih publikacija

15) priprema sjednica tijela Zavoda i davanje službenih priopćenja sredstvima javnog priopćavanja

16) suradnja s obrazovnim ustanovama te davanje mišljenja najkasnije u roku od 30 dana od dana zaprimanja zahtjeva o usklađenosti obrazovnih programa s potrebama tržišta rada na temelju preporuka za obrazovnu upisnu politiku

17) vođenje evidencije i odobravanje zahtjeva za upis programa obrazovanja u bazu pružatelja usluge obrazovanja koje organizira odnosno troškove snosi Zavod

18) administrativno-tehnički poslovi i drugi poslovi utvrđeni općim aktom o unutarnjem ustrojstvu Zavoda i

19) obavljanje i drugih poslova utvrđenih ovim Statutom i aktima Zavoda.«.

Članak 3.

U članku 18. stavak 1. mijenja se i glasi:

»(1) Područne ustrojstvene jedinice obavljaju poslove propisane člankom 13. ovoga Statuta, osim poslova iz točki 6., 9., 13., 15., 16., 17. i 18. istoga članka.«.

Stavak 2. briše se.

Članak 4.

Članak 32. mijenja se i glasi:

»(1) Ravnatelj Zavoda samostalno odlučuje u pravnim poslovima o stjecanju, opterećenju ili otuđenju imovine, odnosno sklapanju drugog posla čija je vrijednost do 66.000,00 eura.

(2) Ravnatelj Zavoda uz prethodnu suglasnost Upravnoga vijeća može poduzimati pravne poslove o stjecanju, opterećenju ili otuđenju imovine, odnosno sklapanju drugog posla čija je vrijednost u iznosu od 66.000,00 eura do 664.000,00 eura.

(3) Ravnatelj Zavoda uz prethodnu suglasnost Upravnoga vijeća i Vlade Republike Hrvatske može poduzimati pravne poslove o stjecanju, opterećenju ili otuđenju imovine, odnosno sklapanju drugog posla čija je vrijednost veća od 664.000,00 eura.«.

Članak 5.

Ovaj Statut o izmjenama i dopunama Statuta, nakon davanja naknadne suglasnosti Vlade Republike Hrvatske, objavljuje se u »Narodnim novinama«, a stupa na snagu prvoga dana od dana objave.

Klasa: 023-01/19-01/17
 Urbroj: 344-126/1-25-4
 Zagreb, 13. veljače 2025.

Predsjednik
 Upravnoga vijeća
 Luka Čirko, v. r.